作者:劉仙倫
標題:賀新郎
內容:重喚松江渡。嘆垂虹亭下，銷磨幾番今古。依舊四橋風景在，為問坡仙甚處。但遺愛、沙邊鷗鷺。天水相連蒼茫外，更碧雲、去盡山無數。潮正落，日還暮。十年到此長凝佇。恨無人、與共秋風，膾絲蓴縷。小轉朱弦彈九奏，擬致湘妃伴侶。俄皓月、飛來煙渚。恍若乘槎河漢上，怕客星、犯鬥蛟龍怒。歌欸乃，過江去。